Tot a punt per a la cavalcada de Reis més multitudinària
02 gener 2024

## Tot a punt per a la cavalcada de Reis més multitudinària02 gener 2024Última actualització: 02 gener 2024

![](../gestion/img/c0e2fa862dcca4144f1326fc6d401b36bb0f765741b427e9f9a03c5c256e2e7e.jpg)  
  

La regidora delegada de Cultura, Balbina Sendra, acompanyada per Juanjo Payà, tècnic del departament de Cultura han informat aquest matí sobre les principals característiques de la cavalcada dels Reis Mags i el dispositiu que s'ha posat en marxa des del govern per rebre'ls.

Ses Majestats arribaran a Gandia amb tren divendres que ve cap a les 17.15 hores i allà faran una primera recepció perquè les persones que acudisquen a l'estació els puguen saludar i fotografiar fins a les 17.50, moment en què es desplaçaran fins a la Col·legiata per adorar-la al 'Jesuset' a partir de les 18.00 hores.

Ja a les 19.00 hores, els Reis Mags aniran a la plaça El·líptica per participar en la cavalcada que recorrerà la República Argentina, el passeig Germanies, carrer Duc Alfons el Vell fins a la plaça Major on atendran en un escenari els més menuts de la casa. Sendra ha explicat que "hem preparat un gran acompanyament per als Reis que estarà format per bona part del teixit associatiu de Gandia i hem d'agrair la seua implicació”.

"En total, prop de 450 persones participaran en aquesta cavalcada acompanyant els Reis i repartiran més de 650 quilos de caramels sense gluten a més d'altres productes" ha destacat Sendra qui ha incidit a la feina que s'ha desenvolupat durant els últims mesos per posar-hi en marxa una cavalcada espectacular.

L'endemà, Melcior, Gaspar i Baltasar visitaran l'Hospital, les residències de Majors, el preventori i la residència dels Franciscans.

Payà ha explicat que la cavalcada comptarà de tres blocs: El primer serà el bloc del poble jueu on es representaran elements de la vida quotidiana a Betlem, el segon correspondrà als carters reials i el tercer serà el dels Reis Mags.

"Hem treballat molt per millorar. S'han incorporat elements lluminosos a cada carrossa, s'han creat noves estructures per fer-la més vistosa. Esperem que a tothom li agrade" va finalitzar Payà qui ha recordat que els patges dels reis estaran recollint les cartes dels nens nenes durant aquests dies a diferents barriades.